# Aleia del Tron

* Aleia del Tron
* Recitació mujàwwad
* Aleia del Tron
* Recitació d'Abdul-Rahman Al-Sudais
L'Aleia del Tron o Àyat al-Kursí (àrab: آيَة ٱلْكُرْسِيّ, Āyat al-Kursī) és l'aleia 255 de la segona sura de l'Alcorà, «Al-Bàqara» o «La vaca». En aquest versicle, Déu es presenta a la humanitat i afirma que res ni ningú és comparable a Déu.
Es tracta d'una de les aleies més conegudes de l'Alcorà, que molta gent ha memoritzat i recita en la fe islàmica. Conta un hadit que recitar aquesta aleia allunya els diables (xayatín) i els dimonis (afarit).
As-Suyutí explica que es van trobar un ésser humà i un geni i es van enfrontar. En ser vençut, el geni va ensenyar a l'humà uns versos alcorànics que, si es reciten, eviten que cap diable (xaitan) entri a casa; aquests versos eren l'«Aleia del Tron».
A causa de l'associació d'aquest vers amb la idea de protecció, es creu que l'aleia protegeix contra el mal d'ull.

## Text i traducció
### Àrab

| « | ٱللَّهُ لَآ إِلَـٰهَ إِلَّا هُوَ ٱلْحَىُّ ٱلْقَيُّومُ ۚ لَا تَأْخُذُهُۥ سِنَةٌۭ وَلَا نَوْمٌۭ ۚ لَّهُۥ مَا فِى ٱلسَّمَـٰوَٰتِ وَمَا فِى ٱلْأَرْضِ ۗ مَن ذَا ٱلَّذِى يَشْفَعُ عِندَهُۥٓ إِلَّا بِإِذْنِهِۦ ۚ يَعْلَمُ مَا بَيْنَ أَيْدِيهِمْ وَمَا خَلْفَهُمْ ۖ وَلَا يُحِيطُونَ بِشَىْءٍۢ مِّنْ عِلْمِهِۦٓ إِلَّا بِمَا شَآءَ ۚ وَسِعَ كُرْسِيُّهُ'ٱلسَّمَـٰوَٰت وَٱلْأَرْضَ ۖ وَلَا يَـُٔودُهُۥ حِفْظُهُمَا ۚ وَهُوَ ٱلْعَلِىُّ ٱلْعَظِيمُ ۝٢٥٥ | » |
| — Alcorà 2:255 |||

### Català

| « | Déu, Al·la! No hi ha més déu que Ell! És el Vivent! Ell és el Ferm! És Subsistent, tot ho sustenta! No li agafa gaire somnolència, mai no té gaire son. Ell posseeix tot el que hi ha a dalt del cel i a la terra. Qui pot intercedir, ser mediador, tenir influència, en la Seva presència, sobre el que és Seu, si Ell no dona prèviament la Seva anuència, el Seu permís, la Seva ajuda? De tots, Ell sap el seu present i el seu passat, el que tenen entre mans i el que tenen darrere. I ells, en canvi, res no endevinen, no poden preveure, d'allò que Ell sap, llevat el que Ell vol que ells coneguin. El Seu tron suprem té l'extensió de tots els cels i de tota la terra. Conservar-los res no li costa. Ell és l'Altíssim, Ell és Immens! | » |
| — Alcorà 2:255 (traduït per Míkel de Epalza) |||

## Interpretació i tradició

L'Aleia del Tron o Àyat al-Kursí és considerada com l'aleia més gran de l'Alcorà, segons un hadit. També és un considerada una de les aleies més poderoses de l'Alcorà perquè quan es recita, hom creu que es confirma la grandesa de Déu. En aquest sentit, la persona que reciti aquesta aleia al matí i al vespre estarà sota la protecció de Déu en relació amb els genis (jinns) i els dimonis (xaitans). Aquesta pràctica o costum es coneix com els adkhar diaris.
Com que es creu que l'Aleia del Tron atorga protecció espiritual i física, molts musulmans sovint la reciten abans de marxar de viatge i abans d'anar a dormir. També es creu que recitar aquest versicle després de cada pregària permet una entrada ràpida al paradís sense cap demora.

## Galeria

* L'Aleia del Tron (llevat dels mots finals) en una estela de l'Índia del segle xvii.
* L'Aleia del Tron en una cavall cal·ligràfic (Bijapur, Deccan, Índia, segle xvi).
* Cal·ligrafia de l'Aleia del Tron.

## Referències

* ↑ Ali, Abdullah Yusuf. The Holy Qur'ān: Text, Translation and Commentary (en anglès). Brentwood, Maryland: Amana Corp., 1983, p. 102-103.
* 1 2 Seyyed Hossein Nasr (ed.). The Study Quran. A New Translation and Commentary (en anglès). HarperCollins Publishers, 2018, p. 110.
* ↑ Rassool, G. Hussein. Evil eye, jinn possession, and mental health issues: An Islamic perspective (en anglès). Routledge, 2018.
* 1 2 «تفسير الدر المنثور في التفسير بالمأثور/ السيوطي (ت 911 هـ) مصنف و مدقق» (en àrab). Altafsir. Royal Aal al-Bayt Institute for Islamic Thought. [Consulta: 13 juny 2024].
* ↑ El-Tom, Abdullahi Osman «Drinking the Koran: the meaning of Koranic verses in Berti erasure» (en anglès). Africa: Journal of the International African Institute, 55, 4, 1985, pàg. 414-431.
* ↑ Míkel de Epalza (trad.). L'Alcorà. Barcelona: Proa, 2001, p. 93-94. ISBN 84-8256-958-9.
* 1 2 Ephrat, Daphna. Saintly Spheres and Islamic Landscapes: Emplacements of Spiritual Power across Time and Place (en anglès). Volume 147. Leiden: Brill, 2021, p. 290. ISBN 978-90-04-44427-0.
* ↑ al-Qahtani, Sa`id b. `Ali b. Wahf. «Hisn al-Muslim 75: (27) أذكار الصباح والمساء - (27)Chapter: In the morning and evening» (en àrab i anglès). حصن المسلم - Fortress of the Muslim (Hisn al-Muslim). sunnah.com. [Consulta: 14 juny 2024].
* ↑ al-Bukharí, Muhàmmad ibn Ismaïl. «2311». A: Sahih Bukharí (en àrab). sunnah.com.
* ↑ al-Mundhirí, Abd-al-Adhim. «1/418». A: الترغيب والترهيب من الحديث الشريف [At-targhib wa-t-tarhib min al-hadith aix-xarif] (en àrab).
* ↑ at-Tabaraní. «6532». A: المُعجَم الْكَبِير [Al-mújam al-kabir] (en àrab).
* ↑ an-Nassaí, Àhmad ibn Xuayb. «9926». A: السنن الكبرى [As-súnan al-kubra] (en àrab).
* ↑ Wherry, E. M.. A Comprehensive Commentary on the Qurán: Comprising Sale's Translation & Preliminary Discourse, with Additional Notes & Emendations. Together with a Complete Index to the Text, Preliminary Discourse, & Notes (en anglès). I. Cambridge, New York: R.S. Publishing House, 1882, p. 383.

## Enllaços externs

* «2 Al-Baqarah 255» (en àrab). quran.com. [Consulta: 13 juny 2024].